ORDE do 19 de decembro de 2005 pola que se amplía o crédito para 2005 destinado ao réxime de axudas aos usuarios da autoestrada AP-9, entre A Coruña e A Barcala convocadas por Orde do 12 de xaneiro de 2005 e se convocan estas axudas para o exercicio 2006.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/12/2005

O Decreto 416/2003, do 27 de novembro (DOG do 28 de novembro), regula e establece as bases e condicións do réxime de axudas para subvencionar a peaxe da autoestrada AP-9 entre Vigo e O Morrazo e entre A Coruña e A Barcala. Para que teña efectos económicos, o mencionado decreto precisa dunha orde anual de convocatoria onde se recollan os créditos consignados. O proxecto de orzamentos xerais da Comunidade Autónoma de Galicia para 2006, aprobado polo Consello da Xunta de Galicia o 20 de outubro de 2005, recolle unha partida para este fin.
Os créditos establecidos para 2005 na Orde do 12 de xaneiro de 2005 para o mesmo fin, son insuficientes para subvencionar totalmente o custo correspondente a este ano, debido ao incremento non previsto do número de tarxetas e dos dispositivos de peaxe dinámica como consecuencia dunha maior difusión desta subvención entre os interesados, polo que cómpre ampliar os créditos co obxecto de non interromper a liña de axuda.
O día 16 de decembro de 2005 asinouse o convenio coa Deputación Provincial da Coruña para o financiamento destas axudas ao 50 por cento entre Xunta de Galicia e a Deputación, onde se recolle o financiamento para 2006 e o incremento para 2005.
O Decreto 416/2003, do 27 de novembro, na súa disposición derradeira faculta o conselleiro a ditar as normas precisas para o seu desenvolvemento.
Na súa virtude,
DISPOÑO:
Artigo 1º.-Ampliación do crédito para 2005.
Amplíase o crédito por parte da Xunta de Galicia para facer fronte á subvención da peaxe no treito A Coruña-A Barcala, correspondente ao ano 2005 en 21.000 euros con cargo á partida 54.03.413B 480.0 dos orzamentos da consellería para 2005, que financiará o 50 por cento da axuda; a achega do 50 por cento restante desta ampliación será a cargo da Deputación Provincial da Coruña.
Artigo 2º.-Convocatoria de axudas para 2006.
Convócanse axudas para subvencionar o custo da peaxe da autoestrada AP-9, entre A Coruña e A Barcala e A Barcala e A Coruña, a favor das persoas físicas residentes na provincia da Coruña, a través da tarxeta bono-peaxe ou do dispositivo da peaxe dinámica. Estas axudas rexeranse polas bases e condicións e de acordo co procedemento establecido no Decreto 416/2003, do 27 de novembro, publicado no Diario Oficial de Galicia do 28 de novembro de 2003.
Artigo 3º.-Crédito orzamentario.
As axudas concederanse con cargo á aplicación 08.03.413B 480.0 do estado de gastos dos orzamentos xerais da comunidade autónoma para o ano 2006 e cun importe de 110.000 euros por parte da Xunta de Galicia, que financiará o 50 por cento da axuda, sendo a achega do 50 por cento restante a cargo da Deputación Provincial da Coruña.
De conformidade co disposto na Orde do 11 de febreiro de 1998, sobre tramitación anticipada de expedientes de gasto, modificada pola Orde do 27 de novembro de 2000, e pola Orde do 25 de outubro de 2001, a concesión das correspondentes axudas queda sometida en todo caso á condición suspensiva da existencia de crédito axeitado e suficiente nos orzamentos xerais da Comunidade Autónoma de Galicia para 2006 no momento da resolución.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de decembro de 2005.
María José Caride Estévez
Conselleira de Política Territorial, Obras Públicas
e Transportes